Προς:
τη Διεύθυνση Πρωτοβάθμιας Εκπαίδευσης Καστοριάς
τη Διεύθυνση Δευτεροβάθμιας Εκπαίδευσης Καστοριάς
Θέμα: Ανησυχίες και προτάσεις για τη διασφάλιση της διδασκαλίας της Γερμανικής Γλώσσας στον Νομό Καστοριάς
Αξιότιμοι κύριοι Διευθυντές,
Οι εκπαιδευτικοί Γερμανικής Γλώσσας που υπηρετούμε στον Νομό Καστοριάς επιθυμούμε, με την παρούσα επιστολή, να εκφράσουμε τον έντονο προβληματισμό και την ανησυχία μας σχετικά με τη σταδιακή συρρίκνωση της παρουσίας της Γερμανικής Γλώσσας στην εκπαίδευση του νομού μας, καθώς και με τις συνέπειες που αυτή έχει τόσο για τους μαθητές και τις οικογένειές τους όσο και για το εργασιακό καθεστώς και το μέλλον των εκπαιδευτικών του κλάδου μας.
Τα τελευταία χρόνια παρατηρείται συνεχής μείωση των ωρών διδασκαλίας της Γερμανικής Γλώσσας στην Πρωτοβάθμια Εκπαίδευση. Η κατάσταση αυτή επιτείνεται από την άνιση κατανομή των οργανικών θέσεων των εκπαιδευτικών δεύτερης ξένης γλώσσας στον νομό. Συγκεκριμένα, στην Πρωτοβάθμια Εκπαίδευση Καστοριάς προβλέπονται μόλις δύο οργανικές θέσεις Γερμανικής Γλώσσας, έναντι τεσσάρων οργανικών θέσεων Γαλλικής Γλώσσας.
Στην παρούσα χρονική στιγμή, μία μόνιμη εκπαιδευτικός Γερμανικής Γλώσσας υπηρετεί στον νομό, ενώ η δεύτερη οργανική θέση παραμένει κενή λόγω απόσπασης της εκπαιδευτικού στο εξωτερικό και καλύπτεται από αναπληρώτρια μειωμένου ωραρίου. Ως αποτέλεσμα, σημαντικός αριθμός διδακτικών ωρών Γερμανικής δεν μπορεί να καλυφθεί και οι αντίστοιχες ανάγκες μεταφέρονται στη Γαλλική Γλώσσα.
Η κατάσταση αυτή έχει ως συνέπεια να μην εφαρμόζεται πάντοτε στην πράξη η δυνατότητα ουσιαστικής επιλογής της δεύτερης ξένης γλώσσας από τους μαθητές και τις οικογένειές τους. Παράλληλα, δημιουργείται σταδιακά ένας φαύλος κύκλος: η έλλειψη διαθέσιμων εκπαιδευτικών οδηγεί στη μη δημιουργία ή στη συρρίκνωση τμημάτων Γερμανικής Γλώσσας, γεγονός που με τη σειρά του οδηγεί σε περαιτέρω μείωση των ωρών διδασκαλίας και της παρουσίας της γλώσσας στα σχολεία του νομού. Μια τέτοια εξέλιξη περιορίζει ουσιαστικά την προώθηση της πολυγλωσσίας και της ισότιμης πρόσβασης των μαθητών στην εκμάθηση ξένων γλωσσών.
Αντίστοιχα σοβαρό ζήτημα εντοπίζεται και στη Δευτεροβάθμια Εκπαίδευση. Μετά και τη συνταξιοδότηση συναδέλφου, έχουν προκύψει περίπου 30 ώρες διδασκαλίας Γερμανικής Γλώσσας, οι οποίες δεν είναι δυνατόν να καλυφθούν από τους ήδη υπηρετούντες εκπαιδευτικούς. Μάλιστα, οι υπάρχοντες εκπαιδευτικοί καλούνται να αναλάβουν υπερωριακή διδασκαλία ήδη από την έναρξη της σχολικής χρονιάς, προκειμένου να αντιμετωπιστούν οι αυξημένες ανάγκες.
Για τον λόγο αυτό θεωρούμε απαραίτητη την έγκαιρη και πλήρη κάλυψη των λειτουργικών κενών στη Δευτεροβάθμια Εκπαίδευση με την πρόσληψη ενός αναπληρωτή εκπαιδευτικού Γερμανικής Γλώσσας πλήρους ωραρίου και ενός αναπληρωτή μειωμένου ωραρίου. Ο τελευταίος θα μπορούσε, εφόσον αυτό είναι υπηρεσιακά εφικτό, να συμπληρώνει το ωράριό του καλύπτοντας και άλλες εκπαιδευτικές ανάγκες, σύμφωνα με τις ισχύουσες διατάξεις και τις ανάγκες των σχολικών μονάδων.
Ιδιαίτερη σημασία θεωρούμε ότι έχει και η παρουσία της Γερμανικής Γλώσσας στο 10ο Πειραματικό Δημοτικό Σχολείο Καστοριάς. Θα θέλαμε να εξεταστεί η δυνατότητα δημιουργίας τμήματος Γερμανικής ως δεύτερης ξένης γλώσσας, καθώς και η δυνατότητα λειτουργίας σχετικού εκπαιδευτικού ομίλου.
Πιστεύουμε ότι η παρουσία της Γερμανικής Γλώσσας σε ένα Πειραματικό Σχολείο συνάδει με τον καινοτόμο και εξωστρεφή χαρακτήρα του θεσμού, διευρύνει τις εκπαιδευτικές επιλογές των μαθητών και προωθεί έμπρακτα την πολυγλωσσία και τη διαπολιτισμική εκπαίδευση. Για τον λόγο αυτό θα επιθυμούσαμε να εξεταστεί, στο μέτρο που το θεσμικό πλαίσιο το επιτρέπει, η δυνατότητα μεγαλύτερης ευελιξίας ως προς τον απαιτούμενο αριθμό μαθητών για τη δημιουργία τμήματος, ώστε να καταστεί εφικτή η παρουσία της Γερμανικής Γλώσσας στο σχολείο.
Ως εκπαιδευτικοί που υπηρετούμε επί σειρά ετών στα σχολεία της Καστοριάς, εργαζόμαστε συστηματικά για την ενίσχυση της διδασκαλίας της Γερμανικής Γλώσσας μέσα και έξω από τη σχολική τάξη, αναπτύσσοντας εκπαιδευτικά προγράμματα, συνεργασίες με πολιτιστικούς και εκπαιδευτικούς φορείς, δράσεις φιλαναγνωσίας, ευρωπαϊκές συνεργασίες και καινοτόμες παιδαγωγικές πρακτικές. Οι πρωτοβουλίες αυτές αποδεικνύουν ότι υπάρχει η διάθεση και η δυνατότητα να αναπτυχθεί περαιτέρω η διδασκαλία της Γερμανικής Γλώσσας στον νομό. Ωστόσο, οι προσπάθειες αυτές δυσκολεύονται να αποδώσουν μακροπρόθεσμα όταν η παρουσία της γλώσσας στο σχολικό πρόγραμμα περιορίζεται εξαιτίας της έλλειψης εκπαιδευτικού προσωπικού.
Με την παρούσα επιστολή επιδιώκουμε την έναρξη ενός ουσιαστικού και εποικοδομητικού διαλόγου με τις Διευθύνσεις Εκπαίδευσης και την αναζήτηση ρεαλιστικών λύσεων. Ζητούμε να εξεταστούν συνολικά οι δυνατότητες ενίσχυσης και διασφάλισης της παρουσίας της Γερμανικής Γλώσσας στον Νομό Καστοριάς και ειδικότερα:
· η πλήρης κάλυψη των υφιστάμενων λειτουργικών κενών Γερμανικής Γλώσσας στην Πρωτοβάθμια και Δευτεροβάθμια Εκπαίδευση,
· η πρόσληψη του αναγκαίου αριθμού αναπληρωτών εκπαιδευτικών, ώστε οι ανάγκες των σχολικών μονάδων να καλύπτονται από εκπαιδευτικούς του αντίστοιχου κλάδου,
· η διασφάλιση στην πράξη της δυνατότητας των μαθητών να επιλέγουν τη δεύτερη ξένη γλώσσα,
· η εξέταση της δυνατότητας δημιουργίας τμήματος Γερμανικής Γλώσσας και εκπαιδευτικού ομίλου στο 10ο Πειραματικό Δημοτικό Σχολείο Καστοριάς,
· και, σε βάθος χρόνου, η επανεξέταση της κατανομής των οργανικών θέσεων δεύτερης ξένης γλώσσας στην Πρωτοβάθμια Εκπαίδευση του νομού, ώστε αυτή να ανταποκρίνεται στις πραγματικές εκπαιδευτικές ανάγκες.
Πιστεύουμε ότι η διατήρηση της δυνατότητας επιλογής μεταξύ των δύο διδασκόμενων δεύτερων ξένων γλωσσών αποτελεί ουσιαστική προϋπόθεση για την προώθηση της πολυγλωσσίας και τη διασφάλιση ισότιμων εκπαιδευτικών ευκαιριών για όλους τους μαθητές.
Είμαστε στη διάθεσή σας για συνάντηση και ουσιαστικό διάλογο σχετικά με τα παραπάνω ζητήματα και για την από κοινού αναζήτηση λύσεων που θα υπηρετούν πρωτίστως το συμφέρον των μαθητών και συνολικά της εκπαιδευτικής κοινότητας του Νομού Καστοριάς.
Με εκτίμηση,
Οι εκπαιδευτικοί δημόσιας εκπαίδευσης Γερμανικής Γλώσσας
του Νομού Καστοριάς

